Монгол Улсын Их Хурлын 2025 оны

.....дугаар тогтоолын 1 дүгээр хавсралт

# **МОНГОЛ УЛСЫН ХӨГЖЛИЙН 2026 ОНД БАРИМТЛАХ БОДЛОГЫН ТЭРГҮҮЛЭХ ЧИГЛЭЛ**

“Монгол Улсын хөгжлийн 2026 оны төлөвлөгөө”-ний төслийг боловсруулах явцад буюу 2025 онд гадаад эрсдэлээс үүдэлтэй эдийн засаг дахь сөрөг нөлөөлөл хүчтэй байна. Тухайлбал, худалдааны дайн, геополитикийн хурцадмал байдал, БНХАУ-ын эдийн засгийн удаашрал зэрэг эрсдэлийн нөлөөгөөр дэлхий дахинд үүсээд буй тодорхой бус, эргэлзээтэй байдал нь КОВИД-19 цар тахлын үетэй ижил түвшинд хүрч нэмэгдээд байна. Улмаар манай улсын экспортын орлогыг бүрдүүлдэг гол бүтээгдэхүүн болох нүүрсний үнэ 2025 оны эхний улирлын байдлаар өмнөх оны мөн үеэс 40 орчим хувиар унаж, нийт экспортын орлого 17 хувиар, улсын нэгдсэн төсвийн нийт орлого 16 хувиар буурлаа. Түүхий эдийн үнэ буурсны улмаас бий болсон энэ нөхцөл байдал 2025, 2026 онд дамжин үргэлжлэх төлөвтэй байна.

Хэдийгээр гадаад таагүй нөхцөл байдал үргэлжилж байгаа хэдий ч УИХ-аас баталсан "Монгол Улсын Засгийн газрын 2024-2028 оны үйл ажиллагааны хөтөлбөр"-т тусгагдсан томоохон төслүүдийн хөрөнгө оруулалт болон бизнесийн орчныг сайжруулах замаар оновчтой төлөвлөж, дээрх төслүүдийг үе шаттай хэрэгжүүлснээр эдийн засгийн өсөлтийг 6 хувиас дээш түвшинд хадгалах боломжтой.

“Монгол Улсын хөгжлийн 2025 оны төлөвлөгөө”-ний төслийг боловсруулах үед уул уурхайн гол бараа, бүтээгдэхүүний үнэ унах эрсдэлийг[[1]](#footnote-2) тооцсон бөгөөд сөрөг нөлөөллийг харьцангуй бага байлгах хүрээнд хил, гаалийн нэвтрүүлэх чадварыг сайжруулж, уул уурхайн бүтээгдэхүүний экспортын биет хэмжээг нэмэгдүүлэх, цаашилбал экспортыг төрөлжүүлэх тодорхой ажлыг хэрэгжүүлсэн.

Засгийн газраас түүхий эдийн үнийн савлагаа болон ган, зуд зэрэг байгаль, цаг уурын эрсдэл, нийлүүлэлтийн гаралтай инфляцын дарамт, эрчим хүчний хязгаарлагдмал нөөц, хилийн боомтууд дахь тээвэрлэлт, логистикийн саатал зэрэг болзошгүй эрсдэлийн нөлөөллийг урьдчилан тооцон, эрсдэл тохиолдсон үед үзүүлэх сөрөг үр дагаврыг бууруулахад чиглэсэн арга хэмжээг бодлогын хүрээнд авч хэрэгжүүлж байна. Тухайлбал, хүн амын хүнсний хангамжийг сайжруулах зорилгоор хөдөө аж ахуйн салбарт "Хүнсний хувьсгал" хөтөлбөр, хөнгөн үйлдвэрлэлийг дэмжих хүрээнд "Цагаан алт" үндэсний хөтөлбөрийг тус тус хэрэгжүүлсэн. Мөн уул уурхайн салбарт нүүрс баяжуулах болон зэс, гангийн үйлдвэрийг үйлдвэрлэл, технологийн паркийн хэлбэрээр хөгжүүлэх чиглэлээр тодорхой ажил хийгдэж, эрчим хүчний салбарт хөрөнгө оруулалтыг нэмэгдүүлэх, эрчим хүчний нийлүүлэлтийг сайжруулах зорилгоор эрчим хүчний зах зээлийг үе шаттайгаар либералчлах үйл явц эхлээд байна. Түүнчлэн, хилийн боомтуудад тээвэрлэлт, логистикийн саатал үүсэхээс урьдчилан сэргийлэх зорилгоор зохион байгуулалтын арга хэмжээ авч, зам, талбайн өргөтгөлийн ажлыг хийж гүйцэтгэж байна.

Монгол Улсын хөгжлийн 2026 онд баримтлах бодлогын тэргүүлэх чиглэл нь “Монгол Улсын Засгийн газрын 2024-2028 оны үйл ажиллагааны хөтөлбөр”-т тодорхойлсон “Бүсчилсэн хөгжлийн бодлого”, “Хүний хөгжлийн бодлого”, “Эдийн засгийн бодлого”, “Хүний эрхийг дээдэлсэн засаглалын бодлого” зэрэг бодлогын 4 тэргүүлэх чиглэлийг үргэлжлүүлэх ба **“ХҮН ТӨВТЭЙ”** хөгжлийн үзэл санаанд нийцсэн **“ЭДИЙН ЗАСГИЙН ЭРХ ЧӨЛӨӨГ ЦОГЦЛООХ”**-ыг зорьж эдийн засгийн эрх чөлөөний реформ, төсвийн зардлын реформ, төрийн албаны реформ, үндэсний баялгийн сан, төрийн өмчит компанийн засаглалын реформыг хэрэгжүүлнэ.

2026 онд нэн шаардлагатай салбарын реформ, тэргүүлэх ач холбогдолтой хөгжлийн 14 мега төслийг эрчимжүүлж, макро эдийн засгийн тогтвортой өсөлтийг хангаж, бизнесийн үйл ажиллагаанд оролцох төрийн оролцоог багасгах замаар ядуурлыг бууруулж, эдийн засгийн эрх чөлөөний реформыг хэрэгжүүлнэ. Үүнд:

**Эдийн засгийн эрх чөлөөний реформ:**

-Бизнесийн үйл ажиллаагааг зохицуулж байгаа хуулиудыг шинэчилж, татварын орчны шинэчлэлийг хийж, төрийн үйлчилгээний цахимжилтыг эрчимжүүлж, төр, хувийн хэвшлийн түншлэлийн тухай хуульд нэмэлт өөрчлөлт оруулна.

-Хөрөнгө оруулалтыг хязгаарласан, хаасан зохицуулалтыг багасгах, ялгамжтай байдлыг арилгах, тэдгээрийн хууль ёсны эрх ашгийг хамгаалах, шинжлэх ухаан, гарааны бизнес, өндөр технологи, инновацыг дэмжих бодлого, хөшүүргийг тодорхойлох замаар хөрөнгө оруулалтыг нэмэгдүүлнэ.

-Стратегийн түнш болон томоохон зах зээлтэй улс орнуудтай эдийн засгийн хамтын ажиллагаа, түншлэл, чөлөөт худалдааны хэлэлцээрүүдийг дотоодын бизнес эрхлэгчид, хэрэглэгчдийн эрх ашигт нийцүүлэн байгуулах ажлыг үргэлжлүүлнэ.

**Төсвийн зардлын реформ:**

-Төсвийн урсгал зардлыг бууруулж, ДНБ-ий 24 хувиас хэтрүүлэхгүй байна.

-Процессын дахин инженерчлэлийг хийж, төрийн үйлчилгээг хялбар, хүн төвтэй, про-актив хандлагаар эрчимжүүлнэ.

**Төрийн албаны реформ:**

-Төрийн албаны шинэчлэлийг хийж, чиг үүргийн давхардлыг арилгаж, төрийн албан хаагчдын тоог (багш, эмч нараас бусад) 9 хувиар бууруулах замаар чадварлаг, цомхон, бүтээмжид суурилсан төрийн албыг бэхжүүлнэ.

-Төрийн байгууллагуудын чиг үүрэгт иж бүрэн шинжилгээ хийсний үндсэн дээр зарим чиг үүргийг хувийн хэвшилд шилжүүлэх замаар төрийн бүтээмжийг дээшлүүлж, төрийн худалдан авалтад хиймэл оюуныг ашиглан ил тод байдлыг сайжруулж, үр ашгийг нэмэгдүүлнэ.

**Үндэсний баялгийн сан, төрийн өмчит компанийн засаглалын реформ:**

-Төрийн өмчит компаниудын реформыг эрчимжүүлж, зардлыг 15 хувиар бууруулна.

-Төрийн өмчит компаниудын бүтээмжийг 30 хувиар сайжруулна.

-Төрийн өмчит компаниудын хөрөнгийн удирдлагыг сайжруулж, хөдлөх, үл хөдлөх хөрөнгийн ашиглалтыг нэмэгдүүлж, үр ашиг, өгөөж, ашигт ажиллагааг сайжруулна.

-Баялгийн санг арвижуулж (геологи, хайгуул, болон ашиглалтын түвшнийг нэмэгдүүлэх, стратегийн ордуудыг эдийн засгийн эргэлтэд оруулах зэрэг) цогц арга хэмжээ хэрэгжүүлнэ.

-Стратегийн ордуудыг эдийн засгийн эргэлтэд оруулна.

Дээрх бодлогын тэргүүлэх чиглэлийг амжилттай хэрэгжүүлснээр 2026 онд эдийн засгийн өсөлтийг 6.0 хувьд хадгалж, 1 хүнд ногдох ДНБ-ийг 8,090 ам. долларт хүргэж, ядуурлын түвшнийг 5 хувиар бууруулна.

# **НЭГ.БҮСЧИЛСЭН ХӨГЖЛИЙН БОДЛОГО**

Бүсчилсэн хөгжлийн бодлого, эрх зүйн орчин, тогтолцоог боловсронгуй болгож, эдийн засгийн эрх чөлөөний реформыг бүсийн онцлогт нийцүүлэн хэрэгжүүлнэ. Бүсийн зөвлөлийн өргөтгөсөн хуралдаанаас гарсан санал дүгнэлт, Засгийн газрын хуралдаанаас гарсан шийдвэрийг бүсчилсэн хөгжлийн үзэл баримтлалтай уялдуулан хэрэгжүүлнэ.

Хөдөө аж ахуй, мал аж ахуй, аялал жуулчлал, аж үйлдвэр, хүнс, худалдаа, эрчим хүч, үйлдвэрлэл, үйлчилгээний салбарыг кластер хэлбэрээр хөгжүүлж, хувийн хэвшлийн оролцоонд тулгуурлан экспортыг дэмжсэн үйлдвэрлэл, технологийн паркийг байгуулах замаар бүсийн онцлог, давуу тал, нөөц боломж, эдийн засгийн тэргүүлэх чиглэлтэй уялдуулан хөгжүүлнэ.

## **1.1.Бүсчилсэн хөгжлийн бодлого, эрх зүйн орчин, тогтолцоог боловсронгуй болгоно.**

1.1.1.Бүсчилсэн хөгжлийн удирдлага, зохицуулалтын тогтолцоог сайжруулна.

1.1.2.Бүсийн ялгаатай татвар, санхүүгийн бодлогыг тодорхойлж, хэрэгжүүлнэ.

1.1.3.Бүсүүдийн нөөц, онцлог, давуу талд тулгуурлан бүс тус бүрийн хөгжлийн хөтөлбөрийг тодорхойлно.

1.1.4.Бүс, орон нутгийн тээвэр, логистикийн оновчтой сүлжээ байгуулж, хот, хөдөөгийн хөгжлийн тэнцвэртэй байдлыг хангана.

## **1.2.Бүс нутгийн эдийн засгийн чадавхыг нэмэгдүүлж, бүсчилсэн хөгжлийн реформыг хэрэгжүүлж, дэд бүтцийг хүртээмжтэй болгоно.**

1.2.1.Бүсчилсэн хөгжлийн үзэл баримтлалд нийцүүлэн, эдийн засгийн төрөлжилт, өндөр технологи, инновацын суурийг бүрдүүлэх төвүүдийг байгуулах ажлыг эхлүүлнэ.

1.2.2.Шинэ суурьшлын бүс байгуулах ажлыг эрчимжүүлж, дагуул хотуудын хатуу, зөөлөн дэд бүтцийн бүтээн байгуулалт, эдийн засгийн бүсчилсэн хөгжлийг дэмжинэ.

1.2.3.Бүсийн дэд бүтэц, бүтээн байгуулалтад гадаад, дотоодын хөрөнгө оруулалтыг нэмэгдүүлэх, тээвэр, логистик, эрчим хүч, дулааны станц байгуулах, агаарын тээвэр, авто зам, төмөр замын сүлжээг өргөжүүлнэ.

1.2.4.Орон нутгийн хөгжлийн төвүүдэд бүс нутгийн онцлогт суурилан хөдөө аж ахуй, хүнсний үйлдвэрлэл, үйлчилгээ, худалдааг кластераар хөгжүүлж, хувийн хэвшил болон хоршоодыг дэмжих замаар үйлдвэрлэл, технологийн паркийг бүсчлэн байгуулна.

# **ХОЁР. ХҮНИЙ ХӨГЖЛИЙН БОДЛОГО**

Тогтвортой хөгжлийн зорилгын хэрэгжилтийг эрчимжүүлж, “Хөгжлөөс хэнийг ч орхигдуулахгүй байх” зарчмыг баримтлан, хүн бүрд саадгүй, хүртээмжтэй, аюулгүй, эрүүл орчинд амьдрах нөхцөлийг бүрдүүлж, хөдөлмөрийн зах зээлд өрсөлдөх чадварыг хамгаалах, дэмжих бодлогыг хэрэгжүүлж, ядуурал, тэгш бус байдлыг бодитой бууруулж, чинээлэг, баялагтаа эзэн, эрдэм боловсролтой, эрүүл монгол хүнийг хөгжүүлнэ.

Чингис хаан Үндэсний баялгийн сангаар (Ирээдүйн өв сан, Хуримтлалын сан, Хөгжлийн сан) дамжуулан ирээдүйд хөрөнгө оруулалт хийх, эрүүл мэнд, боловсрол, орон сууцжуулалт, хуримтлалын хөтөлбөрийг хэрэгжүүлнэ.

## **2.1."Эрдэм боловсролтой Монгол хүн"-ийг хөгжүүлж, тэгш, хүртээмжтэй, чанартай боловсролын нэгдсэн тогтолцоог бэхжүүлнэ.**

2.1.1.2026 оныг “Боловсролыг дэмжих жил”-ийн хүрээнд боловсролын чанар, хүртээмж, хөрөнгө оруулалтыг нэмэгдүүлнэ.

2.1.2.Сургууль, цэцэрлэгийн тоог (108 сургууль, 95 цэцэрлэг) нэмэгдүүлж, бүлэг дүүргэлтийг стандарт түвшинд хүргэнэ.

2.1.3.“Хамгийн сайн цэцэрлэг, сургууль - гэрт ойр” хөтөлбөрийг хэрэгжүүлж, хот, хөдөөгийн боловсролын чанарын ялгааг бууруулна.

2.1.4.Дотоодын болон олон улсын их, дээд сургуулиудын хооронд кредит шилжүүлгийн тогтолцоог боловсронгуй болгоно.

2.1.5.Гадаад, дотоодын докторын түвшинд суралцаж байгаа оюутнуудад зориулсан тэтгэлгийн тогтолцоо бий болгоно.

2.1.6.Дэлхийн шилдэг багш, профессоруудыг Монголд ажиллах нөхцөлийг бүрдүүлнэ.

2.1.7.Сургалтын чанар, багшийн ур чадвар, төгсөгчийн хөдөлмөр эрхлэлт зэрэг үзүүлэлттэй уялдуулан үнэлгээний системийг сайжруулна.

2.1.8.Улаанбаатар хотын сургууль, цэцэрлэгийн бүлэг дүүргэлт, ээлжийг багасгаж, аймаг, сумын сургууль, цэцэрлэгийн дэд бүтэц, сургалтын орчин, хэрэглэгдэхүүний хүртээмжийг нэмэгдүүлнэ.

2.1.9.Сайн багш таны дэргэд-Багшийн 3 тулгуурт бодлогын арга хэмжээг үргэлжлүүлж, багшийн чанар, хангалтыг нэмэгдүүлж, тогтвор суурьшилтай ажиллах нөхцөлийг бүрдүүлнэ.

2.1.10.Эдийн засгийн тэргүүлэх чиглэл, бүсчилсэн хөгжлийн зорилттой уялдуулан ахлах сургууль, мэргэжлийн болон техникийн боловсрол, дээд боловсролын сургалтын байгууллагыг төрөлжүүлж, хөдөлмөрийн зах зээлийн эрэлт, шаардлагад нийцсэн хүний нөөцийг бэлтгэж, сургана.

2.1.11.Их өгөгдөл, хиймэл оюунд суурилсан цахимжсан боловсролын тогтолцоог тогтвортой хөгжүүлнэ.

2.1.12.Мэргэжлийн болон техникийн боловсролын салбарт хөдөлмөрийн зах зээлийн эрэлттэй уялдсан сургалт, дадлагын чанарыг сайжруулж, төр-хувийн хэвшлийн хамтын ажиллагааг өргөжүүлнэ.

2.1.13.Хөдөлмөрийн зах зээлтэй уялдсан боловсролын тогтолцоо руу шилжихэд ахлах ангийн сурагчдад мэргэжлийн чиг баримжаа олгож, малчин өрхийн хүүхдүүдэд зориулсан төрөлжсөн сургуулийг бий болгох бодлого хэрэгжүүлнэ.

## **2.2. “Эрүүл Монгол хүн”-ийг хөгжүүлнэ.**

2.2.1.Хавдар, зүрх судасны өвчлөлийн эмчилгээний шинэ технологи, туршлагыг нэвтрүүлнэ.

2.2.2.Эрүүл мэндийн санхүүжилтийн шинэчлэлийг хиймэл оюун ашиглан боловсронгуй болгож, эрүүл мэндийн даатгалын сангаас санхүүжиж буй тусламж, үйлчилгээний давхардлыг бууруулж, үр ашгийг нэмэгдүүлнэ.

2.2.3.Орон нутгийн нэгдсэн эмнэлгийн чадавхыг бэхжүүлж, эмнэлгийн тусламж, үйлчилгээний төвлөрлийг сааруулж, иргэд эрүүл мэндийн тусламж, үйлчилгээ авахад учрах хүлээгдэл, чирэгдлийг бууруулна.

2.2.4.Эрүүл мэндийн салбарт төр, хувийн хэвшлийн түншлэлийг өргөжүүлнэ.

2.2.5.Эрүүл мэндийн салбарын “Их өгөгдөл”-ийг бий болгож, тусламж үйлчилгээнд хиймэл оюун ашиглана.

2.2.6.Хүн амын бие бялдрын хөгжлийн түвшнийг нэмэгдүүлнэ.

## **2.3. Хүн төвтэй нийгмийн үйлчилгээг нэвтрүүлнэ.**

2.3.1.Гэр бүлд ээлтэй, хүн төвтэй, хүн амын бүлгүүдэд чиглэсэн үйлчилгээг хөгжүүлж, нийгмийн халамжийн үйлчилгээний тогтолцооны цогц шинэчлэл хийж, их өгөгдөл, хиймэл оюуныг ашиглан иргэн бүрийн хэрэгцээ, шаардлагад нийцсэн нийгмийн үйлчилгээг үе шаттай нэвтрүүлнэ.

2.3.2.Олон нийтийн оролцоонд түшиглэсэн халамжийн үйлчилгээний хүрээнд зорилтот өрх, иргэнийг хөгжүүлэх, чадавхжуулах, бие даан амьдрахад нь дэмжлэг үзүүлэх үйлчилгээг шинээр нэвтрүүлнэ.

2.3.3.Хүүхэд хамгааллын кейс менежмент, нийгмийн ажлын мэргэжлийн удирдлагыг хөгжүүлж, хүүхэд хамгааллын үйлчилгээг хүүхэд бүрд хүргэнэ.

2.3.4.Асрахуйн эдийн засгийг дэмжиж, ахмад настны асаргааны хувилбарт үйлчилгээг хөгжүүлж, хөгжлийн бэрхшээлтэй иргэд, хүүхдийг асрамжилж буй иргэний хөдөлмөр эрхлэх боломжийг нэмэгдүүлнэ.

2.3.5.“Цалинтай эх, эцэг” нийгмийн хамгааллын бодлогыг олон улсын жишигт нийцүүлж, боловсронгуй болгоно.

2.3.6.Хөгжлийн бэрхшээлтэй хүнд хүртээмжтэй хөгжлийн цогц үйлчилгээний төвийг аймгуудад байгуулж, хөгжлийн бэрхшээлийн үйлдлийн чадамжийг тогтоох олон улсын аргачлалыг үе шаттайгаар нэвтрүүлж, саадгүй байдал, хүртээмжийг нэмэгдүүлж, нийгэмд тэгш оролцох боломжийг бүрдүүлнэ.

## **2.4.Хөдөлмөрийн зах зээлд өрсөлдөх чадварыг хамгаалах, дэмжих бодлогыг хэрэгжүүлнэ.**

2.4.1.Хүний нөөц, ур чадварын шилжилтийн стратегитай уялдуулан бүтээмжийг нэмэгдүүлнэ.

2.4.2.Хүн амын бүлгүүдийн онцлогт нийцсэн ур чадварт сургах замаар хөдөлмөр эрхлэлтийг нэмэгдүүлж, ядуурлыг бууруулах бодлого баримтална.

2.4.3.Хиймэл оюун, өндөр технологийн мэргэжилтэн бэлтгэж, хөдөлмөрийн зах зээлийн эрэлтэд шаардлагатай ур чадварт сургана.

## **2.5. Нийгмийн баталгааг хангана.**

2.5.1.Чингис хаан Үндэсний баялгийн сангийн Ирээдүйн өв сангаар дамжуулж олон улсын зах зээлд хөрөнгө оруулалт хийж, Хуримтлалын сангаар дамжуулж эрүүл мэнд, боловсрол, орон сууцны зориулалтаар дэмжлэг үзүүлж, Хөгжлийн сангаар дамжуулж урт, дунд хугацааны хөгжлийн бодлогын баримт бичигт туссан эдийн засаг, нийгмийн үр өгөөж бүхий хөгжлийн төсөл, хөтөлбөрийг хэрэгжүүлэх ажлыг үргэлжлүүлнэ.

2.5.2.Нийгмийн даатгалын сангийн засаглалыг сайжруулж, санхүүгийн тогтвортой байдлыг бэхжүүлж, хөрөнгийн менежментийг үе шаттайгаар ил тод болгож, нийгмийн даатгалын хамрах хүрээг өргөжүүлнэ.

2.5.3.Хагас хуримтлалын тогтолцоонд шилжих шинэчлэлийг үргэлжлүүлж, тэтгэврийн даатгалын шимтгэлийн 2 хувийг нэрийн дансанд хуримтлуулна.

2.5.4.Хөдөлмөрийн бүтээмж, цалин хөлс, тэтгэврийн хэмжээг инфляцын түвшинтэй уялдуулж нэмэгдүүлнэ.

## **2.6. Төлбөрийн чадварт нийцсэн орон сууцны хүртээмжийг нэмэгдүүлнэ.**

2.6.1.“Миний түрээсийн орон сууц” хөтөлбөрийг үргэлжлүүлж, “Миний сонголт орон нутаг”, “Миний амины орон сууц” хөтөлбөрийг хэрэгжүүлнэ.

2.6.2.Нийслэл, орон нутагт эрчим хүчний хэмнэлттэй, байгальд ээлтэй амины болон олон нийтийн зориулалттай орон сууц барих таатай орчныг бүрдүүлнэ.

2.6.3.Иргэдийн төлбөрийн чадварт нийцсэн, инженерийн бүрэн хангамжтай, эрүүл аюулгүй орчин бүхий 150,000 айлын орон сууцыг нийслэл болон хөдөө орон нутагт хүртээмжтэйгээр барина.

# **ГУРАВ.ЭДИЙН ЗАСГИЙН БОДЛОГО**

“Хүн төвтэй” хөгжлийн үзэл санаанд нийцсэн “Эдийн засгийн эрх чөлөөг” цогцлооно. Шинжлэх ухаан, инновац, хиймэл оюун, дэвшилтэт технологид суурилсан мэдлэг, оюуны өмчийг эдийн засгийн эргэлтэд оруулах бодлогоор дэмжиж, оюуны өмчийн үнэлэмжийг нэмэгдүүлнэ.

Тогтвортой хөгжлийн зорилгыг хэрэгжүүлж, хөрөнгө оруулалтыг нэмэгдүүлж, зах зээл дэх төрийн оролцоог бууруулж, макро эдийн засгийн тогтвортой байдлыг хангана.

Жижиг, дунд, бичил бизнесийг дэмжих урт хугацаатай, бага хүүтэй зээлийн бүтээгдэхүүний төрөл, хүртээмжийг нэмэгдүүлнэ.

Санхүүгийн салбарын шинэчлэлийг эрчимжүүлж, цахим эдийн засгийн эзлэх хувийг нэмэгдүүлснээр ДНБ-д эзлэх хиймэл оюуны хувь нэмрийг бодитойгоор өсгөж, эдийн засгийн урт хугацааны тогтвортой хөгжлийг хангана.

## **3.1.Шинжлэх ухаан, инновац, хиймэл оюун, оюуны өмчийг тэргүүлэх салбар болгон хөгжүүлнэ.**

3.1.1.Шинжлэх ухаан, технологийн арга хэмжээний зардлыг үе шаттайгаар нэмэгдүүлж, ДНБ-ний 0.5 хувьд хүргэж, шинжлэх ухаан, инновац, технологид суурилсан мэдлэгийн эдийн засгийн суурийг бэхжүүлнэ.

3.1.2.ДНБ-д мэдээллийн технологийн салбарын эзлэх хувийг нэмэгдүүлж, цахим эдийн засгийн шилжилтийг эрчимжүүлнэ.

3.1.3.Оюуны бүтээлийн үнэлэмжийг нэмэгдүүлж, шинэ бүтээл, оюуны өмч, судалгаа шинжилгээ, патент, шинэ технологийг эдийн засгийн эргэлтэд оруулж, салбаруудын бүтээмжийг нэмэгдүүлнэ.

3.1.4.Үндэсний судалгаа, хөгжүүлэлтийн төсөл, эрдэм шинжилгээний байгууллагын судалгааны үндсэн чиглэлийн үйл ажиллагааг дэмжиж, санхүүжилтийг нэмэгдүүлнэ.

3.1.5.Хүний нөөцийн нэгдсэн хөтөлбөрийн хүрээнд гадаад улсад мэргэжил эзэмшсэн, нарийн мэргэжлийн инженер, академик ажил эрхэлж байгаа хүний нөөцөд чиглэсэн (Brain Drain-Brian Gain) тусгайлсан хөтөлбөрийг хэрэгжүүлнэ.

3.1.6.Шинжлэх ухаан, технологийн салбарт төр, хувийн хэвшлийн түншлэлийг дэмжсэн эрх зүй, татварын таатай орчныг бүрдүүлж, адилтгах санхүүжилт /Matching fund/-ийн арга хэмжээг хэрэгжүүлнэ.

3.1.7.Инновацын хөрөнгө оруулалтын санг байгуулж, технологи дамжуулах хөтөлбөрийг хэрэгжүүлж, инновацын төсөл, арга хэмжээг дэмжинэ.

3.1.8.Үндэсний супер компьютерын тооцоолох төв болон үндэсний эрдэм шинжилгээний бүтээлийн нэгдсэн сангийн MORI платформыг олон улсын жишигт нийцүүлэн хөгжүүлнэ.

3.1.9.Олон улсын зах зээлд өрсөлдөх шинжлэх ухаан технологийн тэргүүлэх чиглэл, хиймэл оюун, инновац, оюуны өмчийн гарааны бизнесийг дэмжих санхүүжилт, хөрөнгө оруулалтын орчныг бүрдүүлэн шинжлэх ухааны паркийг хөгжүүлнэ.

 3.1.10.Хиймэл оюуны экосистемийг бүрдүүлж, төр, хувийн хэвшлийн түншлэл, эрдэм шинжилгээний байгууллагуудын хамтын ажиллагааг бэхжүүлж, инновац, дэвшилтэт технологийн эрх зүйн болон зохицуулалтын орчныг бүрдүүлж, судалгаа хөгжүүлэлтийг нэмэгдүүлнэ.

## **3.2. Экспортын бүтээгдэхүүн, үйлчилгээг нэмэгдүүлнэ.**

3.2.1.Эдийн засгийн коридорын бүтээн байгуулалтыг эрчимжүүлж, дамжин өнгөрөх худалдаа, тээвэр, логистик, үйлчилгээний экспортыг нэмэгдүүлнэ.

3.2.2.Хил холболтын төмөр зам, боомт, чөлөөт бүсийн бүтээн байгуулалтыг эрчимжүүлж, экспортыг нэмэгдүүлнэ.

3.2.3.Нэмүү өртөг шингэсэн уул, уурхайн бүтээгдэхүүний экспортыг нэмэгдүүлж, үйлдвэрлэл технологийн паркуудын бүтээн байгуулалтын ажлыг эрчимжүүлнэ.

3.2.4.”Малын эзэн-Үйлдвэрийн эзэн” арга хэмжээг хэрэгжүүлж, малын гаралтай түүхий эдийг дотооддоо боловсруулж, нэмүү өртөг шингэсэн бүтээгдэхүүнийг гадаад зах зээлд экспортолно.

3.2.5.“Go Mongolia” арга хэмжээг үргэлжлүүлж, аялал жуулчлалын чанар, хүртээмжийг нэмэгдүүлэх замаар орлогыг нэмэгдүүлж, тогтвортой аялал жуулчлалыг хөгжүүлнэ.

## **3.3. Хөрөнгийн зах зээл болон банк, санхүүгийн салбарын өрсөлдөх чадварыг сайжруулна.**

3.3.1.Хөрөнгийн зах зээлийг хөгжүүлж, үйлдвэрлэлийн салбарт санхүүжилтийн хүртээмжийг нэмэгдүүлж, шинэ эх үүсвэрүүдийг бүрдүүлнэ.

3.3.2.Банк, санхүү, даатгалын салбарын эрх зүйн орчныг шинэчилж, эрсдэлийн удирдлагыг сайжруулж, гадаадын банкны салбар, нэгж байгуулах нөхцөлийг бүрдүүлнэ.

3.3.3.Цахим банк, санхүүгийн үйлчилгээг нэвтрүүлнэ.

3.3.4.Ногоон санхүүжилтийг нэмэгдүүлж, байгаль орчинд ээлтэй, тогтвортой хөгжлийг дэмжсэн хөрөнгө оруулалт, санхүүгийн механизмыг хөгжүүлнэ.

3.3.5.Жижиг, дунд үйлдвэрлэл, хоршоог хөгжүүлэх чиглэлээр үйл ажиллагаа явуулдаг аж ахуйн нэгжийг дэмжиж, ажлын байрыг нэмэгдүүлнэ.

## **3.4. Эдийн засгийн төрөлжилт, дэд бүтцийн бүтээн байгуулалтыг нэмэгдүүлнэ.**

3.4.1.Уул уурхайн бус экспортыг нэмэгдүүлэх, хөдөө аж ахуйн бүтээгдэхүүний нэмүү өртөг шингэсэн үйлдвэрлэлийг дэмжинэ.

3.4.2.Орон сууцжуулалт, гэр хорооллын дахин төлөвлөлтийн төслийг үргэлжлүүлж, инженерийн шугам сүлжээг шинэчилнэ.

3.4.3.Өндөр технологид суурилсан ухаалаг тээврийн системийг нэвтрүүлж, хилийн боомтын ачаа эргэлт болон логистикийн хүчин чадлыг нэмэгдүүлнэ.

3.4.4.Гадаад худалдаатай холбоотой төрийн үйлчилгээг цахим хэлбэрээр үзүүлэх "Гадаад худалдааны цахим нэг цонх" системийг нэвтрүүлнэ.

3.4.5.Эрчим хүчний салбарын реформын хэрэгжилтийг эрчимжүүлж, сэргээгдэх эрчим хүч үйлдвэрлэлийг нэмэгдүүлж, дотоодын хэрэгцээг хангана.

3.4.6."10,000 нарны дээвэр" хөтөлбөрийг төр, хувийн хэвшлийн түншлэл, олон улсын байгууллагын дэмжлэгтэйгээр хэрэгжүүлж эхэлнэ.

3.4.7.Тариалангийн дэвшилтэт технологийг нэвтрүүлж, ухаалаг технологид суурилсан газар тариаланг хөгжүүлэх “Атар-4 тариалангийн тогтвортой хөгжлийн аян”-ыг хэрэгжүүлж, хүнсний хангамжийг нэмэгдүүлнэ.

3.4.8.“Хүнсний хангамж, аюулгүй байдал” үндэсний хөдөлгөөнийг өрнүүлж, хүнсний сүлжээний үе шат бүрд стандартыг хангаж, итгэмжлэгдсэн, эрүүл ахуйн шаардлага хангасан хүнсний бүтээгдэхүүний үйлдвэрлэлийг нэмэгдүүлж, дотооддоо хэрэгцээг хангаж, гадаад зах зээлд нийлүүлнэ.

3.4.9.Малын гаралтай түүхий эдийн бүтээгдэхүүн үйлдвэрлэлийг нэмэгдүүлэхэд чиглэсэн “Цагаан алт” үндэсний хөтөлбөрийг хэрэгжүүлж, нэмүү өртөг шингэсэн бүтээгдэхүүн үйлдвэрлэлийг дэмжиж, орлогыг нэмэгдүүлнэ.

## **3.5. Геологи хайгуул, олборлолт, боловсруулалт, баяжуулалтын ажлыг эрчимжүүлнэ.**

3.5.1.Өндөр технологийн түүхий эд болох газрын ховор элементийн /критикал минерал/ хайгуул, эрлийн ажлыг идэвхжүүлж, геологийн зураглалын чанар, нарийвчлалыг ахиулж, геохимийн шинжилгээ гүйцэтгэх чадавхыг бэхжүүлэн хайгуул, олборлолтын мэдээллийг ил тод нээлттэй болгоно.

3.5.2.Геологийн шинжлэх ухааны хөгжил, судалгааг эрчимжүүлж, хайгуулын ажлыг өргөжүүлж, геологийн нөөцийг нэмэгдүүлж, ашигт малтмалын хайгуулын болон ашиглалтын тусгай зөвшөөрлийн олголтыг эрчимжүүлнэ.

3.5.3.Үнэт, өнгөт, хар, ховор, холимог металл болон металл бус ашигт малтмалын эрэл, үнэлгээний ажлыг эрчимжүүлнэ.

3.5.4.Хүнд үйлдвэрлэлийг хөгжүүлж, нүүрс, зэс, төмрийн хүдэр баяжуулах, хайлуулах, боловсруулах үйлдвэрийг үе шаттайгаар байгуулж, ашиглалтад оруулна.

3.5.5.Эрдэс баялгийн салбарт хиймэл оюун, өндөр технологийг эрчимтэй нэвтрүүлнэ.

## **3.6.** **Байгалийн нөөцийн зохистой ашиглалтыг дэмжин орчны бохирдлыг бууруулна.**

3.6.1.Экосистемийг хамгаалах менежментийг сайжруулж, усны нөөцийг нэмэгдүүлэх томоохон төслүүдийг уялдуулан хэрэгжүүлнэ.

3.6.2.Агаар, орчны бохирдлыг бууруулах цогц арга хэмжээг хэрэгжүүлнэ.

3.6.3.Уур амьсгалын өөрчлөлтийг даван туулах зорилгоор эрх зүйн орчныг бүрдүүлж, санхүүжилтийн хөшүүргийг бий болгох замаар эдийн засгийн салбарыг уур амьсгалын өөрчлөлтөд тэсвэртэй, дасан зохицох чадвар бүхий ногоон хөгжилд чиглүүлнэ.

3.6.4.“Тэрбум мод” үндэсний хөдөлгөөнийг үргэлжлүүлэн хэрэгжүүлж, ойн санг хамгаалах, нөхөн сэргээх ажлыг эрчимжүүлж, ойгоор бүрхэгдсэн талбайн хэмжээг нэмэгдүүлнэ.

# **ДӨРӨВ.ХҮНИЙ ЭРХИЙГ ДЭЭДЭЛСЭН ЗАСАГЛАЛЫН БОДЛОГО**

Дэвшилтэт технологи, процессын дахин инженерчлэлийг хэрэгжүүлж, төрийн бүтээмжийг нэмэгдүүлэх замаар хүний эрх, эрх чөлөөг дээдэлсэн, авлигагүй, хүн төвтэй төрийн үйлчилгээг бий болгоно.

“Хүний эрхийн хөтөлбөр-2”-ыг хэрэгжүүлж, үндэсний сөрөн тэсвэрлэх чадавхыг бэхжүүлж, улсын батлан хамгаалах бодлогын үндсэн чиглэлийг тодорхойлж, аюулгүй байдлыг бататгаж, гадаад харилцааны “нэг цонхны” бодлого баримтлан, энхийг эрхэмлэсэн, нээлттэй, бие даасан олон тулгуурт гадаад бодлогыг тууштай баримтална.

## **4.1.Төрийн бүтээмжийг нэмэгдүүлэх чиглэлээр процессын дахин инженерчлэлийг хэрэгжүүлнэ.**

4.1.1.Төрийн үйлчилгээний хурд, чанарыг сайжруулж, үр ашиггүй, давхардсан үйлчилгээг халж, цахим шийдлийг нэвтрүүлэх замаар зардлыг бууруулж, зорилтот хүн, хуулийн этгээдэд про-актив хэлбэрээр хүргэхээр дахин инженерчилнэ.

4.1.2.Хяналт шалгалтыг бизнесийн байгууллагын үйл ажиллагаанд нөлөөлөхгүй байдлаар зохион байгуулах, шаардагдах материалыг цахим хэлбэрээр, нийтийн мэдээллийн дэд бүтцээр дамжуулан, эрх бүхий байгууллага өөрөө олж авах тогтолцоог бүрдүүлнэ.

4.1.3.Төлөвлөлт-Төсөвлөлт-Хяналт үнэлгээний /DME/ платформыг хөгжүүлж, хөгжлийн бодлого, төлөвлөлтийн нэгдсэн сан, тогтолцоо, процесс, санхүүжилтийн орчныг сайжруулна.

4.1.4.Хуулийн этгээд байгуулах, бизнес эхлүүлэх шат дамжлага, хүндрэл чирэгдлийг багасгаж, бизнесийн үйл ажиллагаанд шаардагдах зөвшөөрлийг хялбарчлан мэдээллийг ил тод нээлттэй, шуурхай болгож, “Зөвшөөрөл 2.0” системийг нэвтрүүлж төрийн оролцоог бууруулна.

## **4.2.Хүний эрх, эрх чөлөөг дээдэлнэ.**

4.2.1.Иргэдийн амар тайван, аюулгүй амьдрах орчныг бүрдүүлж, гэмт хэрэгтэй тэмцэж, нийтийн хэв журмыг хамгаалж, олон нийтийн аюулгүй байдлыг хангах ажлыг эрчимжүүлнэ.

4.2.2.Хүний эрх, эрх чөлөө, шударга ёс, үндэсний эв нэгдлийг хадгалан хамгаалах, эдийн засгийн өсөлтийг дэмжихэд чиглэсэн эрх зүйн тогтолцоог бэхжүүлнэ.

4.2.3.Жендэрийн эрх тэгш байдлыг хангах тогтолцоог бэхжүүлж, шийдвэр гаргах түвшинд эмэгтэйчүүдийн оролцоог нэмэгдүүлнэ.

4.2.4.Хөгжлөөс хэнийг ч орхигдуулахгүй байх зарчмыг баримтлан хөгжлийн бэрхшээлтэй иргэдийг хөдөлмөр эрхлэх боломжийг бүрдүүлэхэд бодлогоор дэмжиж, зөрчигдөж буй эрхийг хамгаална.

4.2.5.Саадгүй байдал, хүртээмжийн тухай хуулийг батлуулж, хөгжлийн бэрхшээлтэй хүний тэгш, хүртээмжтэй дэд бүтцийн стандартыг албан байгууллага, орон сууц, худалдаа, үйлчилгээний байгууллагуудад мөрдүүлнэ.

## **4.3. Үндэсний сөрөн тэсвэрлэх чадавхыг бэхжүүлнэ.**

4.3.1.Батлан хамгаалах тогтолцоог бэхжүүлж, хиймэл оюун, орчин үеийн техник, технологид суурилсан Зэвсэгт хүчнийг хөгжүүлнэ.

4.3.2.Энхийг дэмжих ажиллагаа, улс орны бүтээн байгуулалтын үйл ажиллагаанд Зэвсэгт хүчний оролцоог нэмэгдүүлж, олон улсад Монгол Улсын байр суурийг бэхжүүлнэ.

4.3.3.Цэргийн аж үйлдвэр, дэд бүтцийг хөгжүүлж, батлан хамгаалах бие даасан байдлыг хангаж, иргэдэд эх оронч үзлийг төлөвшүүлэх ажлыг зохион байгуулна.

4.3.4.Дэвшилтэт технологи, инновацад суурилсан гамшгаас хамгаалах эрт сэрэмжлүүлэх зарлан мэдээллийн нэгдсэн систем байгуулах, гамшгийн үеийн бэлтгэл бэлэн байдлын хангалтыг нэмэгдүүлнэ.

## **4.4. Шударга байдлын үзүүлэлтийг сайжруулна.**

4.4.1.“Авлигатай тэмцэх үндэсний хөтөлбөр”-ийн хэрэгжилтийн үр дүн, үр нөлөөг нэмэгдүүлж, Транспаренси Интернэйшнл олон улсын байгууллагын Авлигын төсөөллийн индексийн оноог сайжруулах нөхцөлийг бүрдүүлнэ.

4.4.2.Авлигаас урьдчилан сэргийлэх, авлигын гэмт хэргээс сэргийлэх энэ төрлийн гэмт хэрэгтэй тэмцэх бодлого, эрх зүйн шинэчлэлийг эрчимжүүлнэ.

4.4.3.Бизнес эхлүүлэхэд гардаг хүндрэл, шат дамжлагыг бууруулж, эдийн засгийн үйл ажиллагаанд оролцох төрийн оролцоог багасгана.

## **4.5. Дэвшилтэт технологид суурилсан цахим засаглалыг бэхжүүлнэ.**

4.5.1.Төрийн албаны цахим системийг хиймэл оюун, дэвшилтэт технологид суурилан хөгжүүлж, төрийн албаны их өгөгдлийн санг бүрдүүлж, төрийн бүтээмжийг нэмэгдүүлнэ.

4.5.2.Цахим дэд бүтцийг өргөжүүлж, хиймэл оюун бүхий төрийн үйлчилгээний нэгдсэн системээр төрийн үйлчилгээг иргэдэд шуурхай хүргэнэ.

4.5.3.“ХУР” мэдээлэл солилцооны системийг шинэчилж, тархмал бүтцэд шилжүүлнэ.

4.5.4.Кибер аюулгүй байдлын үндэсний стратегийг хэрэгжүүлнэ.

4.5.5.Хиймэл оюун, өндөр технологийн шилжилт, ногоон хөгжлийн шилжилт, хөдөлмөрийн зах зээл, хүний нөөцийн ур чадварын шилжилтийг эрчимжүүлэх стратеги төлөвлөгөөг хэрэгжүүлэхэд бодлогоор дэмжинэ.

## **4.6. Эрсдэлийн удирдлагын тогтолцоог нэвтрүүлнэ.**

4.6.1.Эрсдэлийн удирдлагыг төрийн байгууллагуудад үе шаттайгаар нэвтрүүлж, болзошгүй нөхцөл байдлаас урьдчилсан сэргийлэх ажлыг эхлүүлнэ.

4.6.2.Гамшгийн эрсдэлийг бууруулах, даван туулах, сөрөн тэсвэрлэх чадавхыг нэмэгдүүлнэ.

-------oOo-------

1. *2024 оны байдлаар манай улсын дотоодын нийт бүтээгдэхүүний 28 хувь, экспортын орлогын 94 хувь, төсвийн орлогын 32 хувь нь уул уурхайн салбараас бий болж байна.* [↑](#footnote-ref-2)